P6_TA(2006)0351

Lääkkeiden väärentäminen

Euroopan parlamentin päätöslauselma lääkkeiden väärentämisestä

Euroopan parlamentti, joka

- ottaa huomioon valtioiden ja hallitusten päämiesten Pietarissa 15., 16. ja 17. heinäkuuta 2006 pidetyssä G8-maiden kokouksessa antaman julistuksen väärentämisen torjunnasta,

- ottaa huomioon Maailman terveysjärjestön (WHO) kansainvälisessä konferenssissa 18. helmikuuta 2006 annetun Rooman julistuksen,

- ottaa huomioon komission aloitteet, jotka koskevat teollis- ja tekijänoikeuksien kunnioittamista, sekä sen lokakuussa 2005 hyväksytyn toimintasuunnitelman väärentämisen ja luvattoman jäljentämisen torjumiseksi,

- ottaa huomioon Euroopan yhteisöjen tuomioistuimen 13. syyskuuta 2005 asiassa C-176/03 antaman tuomion, joka on vahvistanut Euroopan yhteisön mahdollisuuksia määrätä väärentämisestä rikosoikeudellisia seuraamuksia,

- ottaa huomioon WHO:n 29. toukokuuta 2006 hyväksymän päätöslauselman kansanterveydestä, innovoinnista, välttämättömästä tutkimuksesta ja teollis- ja tekijänoikeuksista,

- ottaa huomioon työjärjestyksen 108 artiklan 5 kohdan,

A. ottaa huomioon lääkkeiden väärentämisestä aiheutuvat erittäin vakavat seuraukset, jotka voivat vaarantaa miljoonien henkilöiden terveyden ja elämän,

B. ottaa huomioon, että WHO:n mukaan väärennetty lääke on sellainen lääke, jonka pakkausmerkintöihin on tahallisesti ja vilpillisesti sisällytetty vääriä tietoja sen nimestä ja/tai todellisesta lähteestä; ottaa huomioon, että kyseessä voi olla erikoislääke tai geneerinen lääke ja että väärennettyjen lääkkeiden joukossa on myös sellaisia, jotka sisältävät oikeat ainesosat tai vääriä ainesosia, tai sellaisia, joissa ei ole lainkaan vaikuttavaa ainetta, sekä sellaisia, joissa vaikuttavaa ainetta on liian vähän tai joiden pakkaukset on väärennetty,

C. toteaa, että väärennettyjä lääkkeitä on myynnissä pääasiassa kehitysmaissa ja että niitä käytetään hengenvaarallisten tautien, kuten malarian, tuberkuloosin ja hiv/aidsin hoitamiseen,

D. ottaa huomioon, että lääkkeiden väärentäminen koskee nykyään WHO:n arvioiden mukaan kymmentä prosenttia ja Yhdysvaltain elintarvike- ja lääkeviraston mukaan yli kymmentä prosenttia maailman lääkemarkkinoista; ottaa huomioon, että Kamerunissa myytävistä malarialääkkeistä jopa 70 prosentin arvioidaan olevan väärennettyjä ja että vuonna 2003 WHO vahvisti kyseisen luvun pätevän myös kuuteen muuhun Afrikan maahan; ottaa huomioon, että 25 prosenttia kehitysmaissa käytettävistä lääkkeistä on ilmeisesti väärennettyjä (50 prosenttia Pakistanissa ja Nigeriassa),

E. ottaa huomioon, että WHO:n mukaan miljoonasta malarian vuosittain aiheuttamasta kuolemasta 200000 johtuu väärin käytetyistä lääkkeistä tai väärennettyjen lääkkeiden käytöstä,

F. ottaa huomioon, että lääkkeiden väärentäminen on ongelmana kaikissa maanosissa mutta erityisesti Afrikassa, Aasiassa, Latinalaisessa Amerikassa ja Venäjällä,

G. ottaa huomioon, että WHO:n ilmoittamat yleisimmät tekijät, jotka edistävät väärennettyjen lääkkeiden tuloa markkinoille, ovat lääkkeiden väärentämisen kieltävän lainsäädännön puuttuminen, rikosoikeudellisten seuraamusten lievyys, lääkealan sääntelystä vastaavien kansallisten viranomaisten toimivaltuuksien heikkous tai puuttuminen, lääkkeiden puute tai niiden sattumanvarainen saatavuus, vientiin tarkoitettujen lääkkeiden valvonnan puuttuminen, kaupankäynti useiden välikäsien kautta, korruptio sekä eturistiriidat,

H. ottaa huomioon, että väärennettyjen lääkkeiden kauppa johtuu myös poliittisen tietoisuuden ja sitoutumisen puutteesta, heikoista sääntelyjärjestelmistä, riittämättömästä valvontakapasiteetista ja varsinkin kehitysmaissa siitä, että väestöllä ei ole mahdollisuutta saada julkisten viranomaisten valvomia oikeita lääkkeitä,

I. pahoittelee, että Euroopan unioni on lähtenyt vasta myöhään mukaan väärentämisen kansainväliseen torjuntaan, vaikka rajojen kasvava avoimuus ja uusi teknologia (Internet) saattavat lisätä luvatonta jäljentämistä;

1. katsoo, että Euroopan unionin on kiireellisesti otettava käyttöönsä keinot taistellakseen tehokkaasti lääkkeiden luvattomaan jäljentämisen ja väärentämiseen liittyvää laitonta toimintaa vastaan;

2. kehottaa komissiota toteuttamaan toimenpiteitä, jotka ulottuisivat pidemmälle kuin sen tiedonanto teollis- ja tekijänoikeuksien täytäntöönpanemiseksi yhteisön ulkopuolissa maissa laaditusta strategiasta; kehottaa erityisesti Euroopan unionia toteuttamaan asian vaatimia toimia torjuakseen lääkkeiden väärentämistä aiheutuvan uhan alueellaan;

3. kehottaa Euroopan unionia tekemään aloitteita vahvistaakseen markkinoille saatettavien lääkkeiden ja muun lääkemateriaalin laadun sääntely- ja valvontakapasiteettia köyhissä valtioissa sekä parantamaan kohtuuhintaisten lääkkeiden saatavuutta;

4. kehottaa ponnekkaasti Euroopan unionia toimimaan liikkeellepanevana voimana sellaisen kansainvälisen yleissopimuksen edistämisessä, jonka pohjalta lääkkeiden väärentäminen ja väärennettyjen lääkkeiden hallussapito ja jakelu voitaisiin määritellä kunkin maan lainsäädännössä rikollisiksi teoiksi;

5. vaatii painokkaasti tehostamaan väärentämisen torjuntatoimenpiteisiin osallistuvien eri viranomaisten välistä yhteistyötä sekä kansallisella että kansainvälisellä tasolla;

6. korostaa ennaltaehkäisevien toimenpiteiden, erityisesti rakenteiden luomisen, yhteistyön, mieluiten julkisten viranomaisten järjestämien tietoisuudenedistämiskampanjoiden sekä kyseisten toimien loppuun saattamiseen tarvittavan poliittisen tahdon, merkitystä toimintaohjelmissa;

7. kehottaa puhemiestä välittämään tämän päätöslauselman neuvostolle, komissiolle, jäsenvaltioiden hallituksille, YK:n pääsihteerille sekä Maailman terveysjärjestön pääsihteerille.

--------------------------------------------------